**Forretningsorden for Energisparerådet**

**INDHOLD**

1 Baggrund 3

2 Formål 3

3 Opgaver 3

4 Arbejdsform 4

4.1 Formand 4

5 Møder 5

5.1 Indkaldelse 5

5.2 Deltagelse 5

5.3 Dagsorden 5

5.4 Mødeledelse 5

5.5 Anbefalinger/udtalelser og lignende 5

5.6 Referat 5

6 Sammensætning 6

7 Bilag 1. Medlemmer 6

# Baggrund

Det fremgår af lov nr. 450 af 31. maj 2000 om fremme af besparelser i energiforbruget, som ændret ved lov nr. 345 af 08/04/2014, at energi-, forsynings- og klimaministeren nedsætter et uafhængigt rådgivende Energispareråd, som skal bidrage til at styrke koordineringen og fremme udviklingen af den samlede energispareindsats.

I lovens § 5, stk. 2, står: ”Klima- og energiministeren nedsætter et uafhængigt rådgivende Energispareråd, som skal bidrage til at styrke koordineringen og fremme udviklingen af den samlede energispareindsats. Ministeren udpeger formanden og medlemmerne og fastsætter udvalgets forretningsorden. Medlemmerne skal repræsentere aktører, interessenter og sagkyndige vedrørende energibesparelser.”

Rådet skal således rådgive ministeren og Energistyrelsen i forbindelse med tilrettelæggelsen og gennemførelsen af den samlede besparelsesindsats.

Rådet skal bestå af en formand og omkring 15-20 medlemmer. Ministeren udpeger formanden og medlemmerne og fastsætter udvalgets forretningsorden. Interesseorganisationer og øvrige aktører med betydning for området vil få mulighed for at indstille medlemmer til rådet.

Det vil efter 3 år blive overvejet, om der er behov for justeringer af forretningsordenen.

# Formål

Det uafhængige og rådgivende Energispareråd, der består af interesseorganisationer og øvrige aktører inden for energieffektivitetsområdet, har følgende formålsbeskrivelse ift. den samlede energispareindsats:

* Rådet skal fremme udviklingen af den samlede energispareindsats
* Rådet skal bidrage til at styrke koordineringen på energispareområdet

**Begrebsafklaring**

*Uafhængige*: Rådet er ikke bundet partipolitisk eller organisatorisk. Rådet skal rådgive den til enhver tid siddende minister samt Energistyrelsen.

*Rådgivende*: Energisparerådet er sparringspart for ministeren og Energistyrelsen. Rådet kan udtale sig og/eller give anbefalinger vedrørende hele eller dele af den samlede energispareindsats. Derudover kan rådet komme med input og anbefalinger for at fremme energieffektiviteten omkostningseffektivt herunder øge effektiviteten og kvaliteten af energispareområdet.

*Den samlede energispareindsats*: Begrebet skal forstås i bredeste forstand. Rådets fokus er at fremme en effektiv anvendelse af energi herunder særligt en omkostningseffektiv energispareindsats samt optimal koordination og tilrettelæggelse af de energispareaktiviteter, som varetages af myndigheder, energiselskaber og de øvrige energiaktører – herunder kommercielle aktører.

Som led heri kan rådet drøfte alle relevante emner og på eget initiativ medvirke til udvikling af energieffektivitetsområdet – herunder at komme med forslag til nye energibesparelsesinitiativer, justering eller lukning af igangværende aktiviteter.

# Opgaver

I forlængelse af Energisparerådets formålsbeskrivelse i lovbekendtgørelsen fastlægger denne forretningsorden følgende opgaver for Energisparerådet:

1. **Fremme udviklingen af den samlede energispareindsats**

Energisparerådet skal give anbefalinger til at fremme udviklingen af en effektiv energispareindsats, herunder kan rådet rådgive ministeren og Energistyrelsen i forbindelse med tilrettelæggelsen og gennemførelsen af en effektiv samlet energispareindsats og fremme kvaliteten af dens energibesparelser.

Energistyrelsen vil, når det er muligt, forelægge og inddrage rådet i udarbejdelsen af forslag til nye strategier og handlings- og evalueringsplaner vedrørende hele eller dele af den samlede energispareindsats, herunder forslag til nye eller reviderede EU-initiativer inden for energieffektivitetsområdet. Energistyrelsen orienterer løbende Energisparerådet om, hvorledes Energisparerådets anbefalinger er videregivet.

1. **Styrke koordineringen på energispareområdet**

Energisparerådet skal bidrage til at styrke koordination af den samlede energispareindsats, som varetages af Energistyrelsen, energiselskaberne og øvrige energiaktører.

Koordineringen sker blandt andet gennem dialog i det bredt sammensatte Energispareråd. Dialog og koordinering imellem rådet, ministeren og Energistyrelsen sker ved, at rådet, i det omfang det er muligt, inddrages på relevante tidspunkter, herunder i forbindelse med handlings- og evalueringsplaner og andre initiativer, til kommentering.

For generelt at forbedre Energisparerådets grundlag for koordinering og rådgivning skal Energistyrelsen tilstræbe at informere rådet om igangværende og planlagte initiativer tidligt i processen.

# Arbejdsform

Der afholdes 2-4 årlige møder for at sikre kontinuitet i Energisparerådets arbejde. Rådet kan derudover sammenkaldes efter behov vurderet af ministeren eller Energistyrelsen. Energistyrelsen er sekretariat for Energisparerådet.

Energisparerådet kan på egen foranledning og/eller i samarbejde med Energistyrelsen nedsætte projektgrupper til behandling af særlige fokusområder inden for energieffektiviseringsområdet.

Rådet kan indstille, at der kan inviteres yderligere faglige eksperter til deltagelse i et eller flere møder i rådet eller i en eller flere projektgrupper. Projektgrupperne kan efter aftale serviceres af Energistyrelsen som sekretariat for Energisparerådet.

Energisparerådets formand mødes en gang om året med ministeren for at orientere om rådets arbejde og evt. viderebringe rådets anbefalinger.

## Formand

Formanden repræsenterer Energisparerådet.

Med sekretariatsbetjening fra Energistyrelsen skal formanden påse, at forretningsordenen overholdes. Formanden skal endvidere i samarbejde med Energistyrelsen sikre, at mødernes dagsordner er relevante og overholder formalia, således at Energisparerådet får det bedst mulige grundlag for debatter, kommentering og rådgivning. I fastlæggelsen af dagordenen skal formanden tage hensyn til Energisparerådets årshjul og rettidige ønsker fra rådets medlemmer.

Der ydes alene honorar til formanden.

# Møder

Energistyrelsen varetager sekretariatsbetjeningen af Energisparerådet, og Energistyrelsen afholder omkostningerne i forbindelse med rådets møder.

## Indkaldelse

Ved indkaldelse til rådsmøder udsender Energistyrelsen dato, tid og sted samt udkast til dagsorden senest tre uger før mødet. Medlemmer af Energisparerådet kan indsende forslag til dagsorden senest to uger før mødet. Bilag til mødet samt endelig dagsorden udsendes senest en uge før mødet.

*Deltagelse*

De udpegede medlemmer forventes at melde afbud senest en uge før mødet – ellers forventes alle at deltage.

## Dagsorden

Mødernes dagsorden udarbejdes i samarbejde mellem Energistyrelsen og formanden samt på baggrund af årshjulet og input fra rådsmedlemmer jf. også afsnit 5.1 Indkaldelse.

Hvert år udarbejder formanden i dialog med Energistyrelsen et udkast til et årshjul for Energisparerådets møder, heri beskrives det forventede indhold af disse møder ud fra viden om og forventninger til relevante initiativer på energispareområdet det kommende år. Udkastet til årshjulet for den kommende periode/år fremlægges af formanden, hvortil rådet har mulighed for at komme med input til årshjulet. Årshjulet er et dynamisk værktøj, der løbende kan justeres og tilpasses aktuelle emner, som skal på dagsorden i rådet, og det senest opdaterede årshjul fremgår af Energistyrelsens hjemmeside.

Dagsorden skal for hvert dagsordenspunkt indeholde en motiveret beskrivelse af de enkelte dagsordenspunkter, forventet form samt om punktet ønskes udmøntet i en anbefaling/udtalelse eller lignende.

Fremsendes forslag fra rådsmedlemmer til formanden og Energistyrelsen, skal forslaget være motiveret.

## Mødeledelse

Formanden leder møderne. Formanden skal sikre, at anbefalinger/udtalelser el.lign. fra Energisparerådet føres til referat.

Mødelederen skal på næstfølgende møde redegøre for, hvilke handlinger og hvordan anbefalinger/udtalelser el.lign. fra Energisparerådet er effektueret.

## Anbefalinger/udtalelser og lignende

Der bør søges enighed om anbefalinger/udtalelser eller lignende fra Energisparerådet. Såfremt der ikke er sammenfaldende holdninger eller mindretal i en given sag, skal formanden sikre, at dette fremgår af anbefalinger/udtalelser eller lignende fra Energisparerådet samt fra mødets referat.

Anbefalinger/udtalelser fremsendes af Energistyrelsen som sekretariat til ministeren og til relevante personer og afdelinger i Energistyrelsen generelt samt gøres tilgængelige på Energistyrelsens hjemmeside.

## Referat

Der udarbejdes orienteringsreferater fra rådets møder, som skal afspejle de fremførte hovedsynspunkter. Der kan være punkter, der behandles uden for referat. Dette skal dog fremgå af referatet.

Referatet inklusiv eventuelle præsentationer udsendes senest to uger efter mødet. Herefter har rådets medlemmer en uge til at kommentere/foreslå rettelser.

Referater og mødematerialer gøres tilgængelige på Energistyrelsens hjemmeside og sendes til orientering til rådet og eventuelle eksterne oplægsholdere/mødedeltagere.

# Sammensætning

I følge loven skal Energisparerådet bestå af følgende medlemmer:

* En formand, som udpeges af ministeren.
* En række medlemmer, som repræsenterer aktører og interessenter inden for energieffektivitetsområdet. Disse medlemmer udpeges af ministeren efter indstilling fra de interesseorganisationer og aktører, som fremgår af punkt 7. I overensstemmelse med ligestillingsloven skal hver organisation indstille en kandidat af hvert køn.
* Sagkyndige medlemmer med viden om energieffektivitet, energibesparelser, finansiering, økonomi, konkurrenceret, markedsintroduktion eller kommunikation.

Medlemmerne udpeges for en treårig periode. Genudpegning kan finde sted, og der kan ske udpegning for en kortere periode, f.eks. hvis et medlem udtræder af rådet.

# Medlemmer

Ministeren har iht. loven besluttet, at følgende interesseorganisationer og aktører kan indstille ét medlem til Energisparerådet:

1. Dansk Byggeri
2. Dansk Energi/elnetselskaberne
3. Dansk Erhverv
4. Dansk Fjernvarme/fjernvarmeselskaberne
5. De Frie Energiselskaber
6. Det Økologiske Råd
7. DI
8. Energiforum Danmark
9. Energi- og Olieforum/olieselskaberne
10. Energitjenesten
11. Forbrugerrådet
12. FRI
13. Håndværksrådet
14. KL
15. Landbrug & Fødevarer
16. Naturgasdistributionsselskaberne
17. Tekniq
18. Sagkyndig (efter indstilling fra Danske Universiteter)
19. Sagkyndig (efter indstilling fra Danske Universiteter)